ג'ימי ויילס

ג'ימי "ג'ימבו" דונל ויילס (באנגלית: Jimmy "Jimbo" Donal Wales; נולד ב-7 באוגוסט 1966) הוא יזם אינטרנט אמריקאי, אשר יחד עם לארי סנגר, ייסד את ויקיפדיה. בעבר שימש יושב-ראש חבר הנאמנים של קרן ויקימדיה.

ביוגרפיה
ויילס נולד בשנת 1966 בהאנטסוויל, אלבמה, שבארצות הברית. הוא בוגר אוניברסיטאות אובורן ואוניברסיטת אלבמה. בצעירותו שימש כסוחר של אופציות ומניות בשיקגו. ב-1996 הקים את פורטל האינטרנט "בומיס", שרווחיו באים בין השאר ממכירת פרסומות ותכני פורנוגרפיה.

בתחילת שנת 2000 החליט לייסד אנציקלופדיית "תוכן חופשי" שתיכתב בידי מומחים, "נופדיה". הוא מינה לעורך דוקטורנט לפילוסופיה, לארי סנגר. כל מאמר שנכתב ל"נופדיה" היה אמור להיסקר ולהיערך בידי מומחים לתחום. האנציקלופדיה התקדמה בעצלתיים והושלמו בה רק כמה עשרות בודדות של ערכים.

בדעתו של סנגר עלה הרעיון לייסד אנציקלופדיה משלימה, פורמלית פחות – "ויקיפדיה". בעקבות פנייתו נאות ויילס להקצות את השרתים לוויקיפדיה, וזו החלה לפעול ב-10 בינואר 2001. מאז הפך ויילס לרוח החיה ולמנהל הארגוני של ויקיפדיה. הוא עמד בראש חבר הנאמנים של קרן ויקימדיה עד ספטמבר 2006 וגם באמצע העשור השני של המאה ה-21 הוא אחד מחברי חבר הנאמנים של הקרן. הוא השקיע משאבים רבים, מכיסו, מחברת בומיס ומתרומות בהפעלת ויקיפדיה וחוות השרתים שלה.

ויילס פעיל בקידום רעיונותיו בזכות התוכן החופשי. הוא מרצה ברחבי העולם ומשתתף בכינוסים מקומיים של ויקיפדיה.

לאחר פרישתו מראשות חבר הנאמנים של קרן ויקימדיה הקים ויילס את חברת "ויקיה", המאפשרת לכל דורש הקמה של אתרי ויקי על תשתית מדיה-ויקי שעברה מודיפיקציה. בדצמבר 2006 פורסם על כוונת החברה לפתח מנוע חיפוש מבוסס קוד פתוח, אשר הושק בגרסה ראשונית בינואר 2008.

בתחילת 2014 נבחר ליו"ר חברת הסלולר הבריטית TPO.

באפריל 2017 הכריז ויילס על מיזם אינטרנטי חדש, "Wikitribune" – אתר חדשות שנכתב על ידי מתנדבים בשילוב עם עורכים בתשלום.

באוקטובר 2025 יצא לאור ספרו "The Seven Rules of Trust" , שנכתב בשיתוף עם דן גרדנר . 

 חיים אישיים 
ויילס נשוי לקייט גארווי, עוזרתו לשעבר של טוני בלייר, אשר אותה הכיר בוועידת דאבוס בשווייץ. יש לו שלוש בנות, אחת מאשתו לשעבר ושתיים מגארווי. הוא מתגורר בלונדון.
ממוזער|ג'ימי ויילס במפגש של ויקימדיה ישראל, מאי 2015

ביקורת
ויילס עמד במרכז מספר שערוריות סביב מעורבותו בתכנים בוויקיפדיה האנגלית. בין השאר ניסה בסוף 2005 לצנזר את הערך עליו בוויקיפדיה האנגלית, על ידי מחיקת אזכור שותפותו של לארי סנגר בייסוד ויקיפדיה ועידון האזכור על כך שוויילס הפעיל אתר פורנו. ב-2008 נודע לרייצ'ל מרסדן, פרשנית פוליטית קנדית ובת-זוגו של ויילס, על פרידתו ממנה, דרך הערך על ויילס בוויקיפדיה. ויילס ערך את הערך כשהוא מצהיר על הפרידה ומנמק אותה כהתייחסות לשמועות שהוא עשה דברים לא אתיים בנוגע לעריכת הביוגרפיה של מרסדן בערך עליה בוויקיפדיה האנגלית. ב-2010 נטען שוויילס מחק מוויקיפדיה האנגלית תמונות פורנוגרפיות לפי שיפוטו האישי וללא התייעצות עם עורכים אחרים בוויקיפדיה האנגלית, טענה שהוכחשה על ידי מנהל התקשורת של קרן ויקימדיה, ושהובילה לוויתורו של ויילס על חלק מהרשאות היתר שהיו לו בוויקיפדיה האנגלית.

פרסים
400px|ממוזער|שמאל|ג'ימי ויילס מקבל את פרס דן דוד מאת גבריאלה דוד ופרופ' דינה פריאלניק, אוניברסיטת ת"א, 2015

2008
 פרס "המהלך העסקי" במסגרת הפרס השנתי השביעי לחדשנות של השבועון "האקונומיסט"

2009
 פרס מונקו למדיה
 הפרס השנתי של קרן נוקיה

2011
 פרס החלוץ מאת קרן החזית האלקטרונית (EFF)
 פרס גוטליב דוטוויילר
 פרס לאונרדו ללמידה תאגידית

2013
 הנצחה בהיכל התהילה של האינטרנט
 מדליית אונסק"ו ע"ש נילס בוהר

2014
 פרס Tech4Good בבריטניה
 פרס הידע ע"ש מוחמד בין ראשיד ע"ס מיליון דולר, עם מייסד ה-World Wide Web, סר טים ברנרס-לי.

2015
 פרס דן דוד ע"ס מיליון דולר, בקטגוריית ממד זמן ההווה, עבור מהפכת המידע.

קישורים חיצוניים




 User:Jimbo Wales – דף המשתמש של ויילס בוויקיפדיה האנגלית










 לידתה של ויקיפדיה, הרצאה של ויילס בכנס ועידת TED
 , 19 במאי 2015



הערות שוליים

קטגוריה:חלוצי האינטרנט
קטגוריה:פעילי אינטרנט אמריקאים
קטגוריה:בלוגרים אמריקאים
קטגוריה:אנשי קרן ויקימדיה
קטגוריה:זוכי פרס דן דוד
קטגוריה:אתאיסטים אמריקאים
קטגוריה:ויקיפדים אמריקאים
קטגוריה:בוגרי אוניברסיטת אלבמה
קטגוריה:זוכי מדליית אונסק"ו ע"ש נילס בוהר
קטגוריה:אמריקאים שהופיעו ברשימת טיים 100
קטגוריה:בוגרי אוניברסיטת אובורן
קטגוריה:מהגרים מארצות הברית לממלכה המאוחדת
קטגוריה:אמריקאים שנולדו ב-1966